因為有盲反派議員動議將兩個將軍澳休憩處以兩名「死者」命名,喺西貢區議會引發一場罵戰,本來「將軍澳民生關注組」陸平才同柯耀林以為自己提出「周梓樂、陳彥霖紀念公園」動議會好威威,點知連同路人都睇唔過眼,炮轟佢哋食「人血饅頭」,搞到要由主席提出暫停動議,最後仲投票通過埋。其實,呢班議員能夠進入議會,某程度上已經係食咗「人血饅頭」,依家仲想「食到盡」,難怪連自己人都忍唔住鬧佢哋啦!
盲反派議員被掟「饅頭」
本來囍雨以為,對於陸平才同柯耀林嘅冷血行為,最睇唔過眼嘅應該會係建制派,點知原來盲反派內部仲激,其中「將向天晴」議員葉子祈,仲準備咗一堆紅色饅頭(意為「人血饅頭」)倒落柯耀林張枱度,仲話佢哋無顧及死者家屬感受;其他盲反派議員,有啲就話陸、柯咁做會令死者家屬勾起傷心回憶,甚至批評佢哋嘅建議唔止係二次傷害,直頭係「N次傷害」。陸平才同柯耀林,今次抽政治水點知抽著「火水」,變成咗眾矢之的!
囍雨就覺得,就算唔講政治行為,盲反派議員提出呢啲動議,根本就係無人性!人哋嘅子女離世,本身已經非常傷痛,但竟然仲有盲反派議員喺無詢問過家人意願嘅情況下,提議用人哋已離世子女嘅名字嚟命名公園,難怪連其他盲反派都睇唔過眼,嚴厲批評陸平才同柯耀林。
命名事件所反映嘅,仲有盲反派借假新聞、假消息炒作政治嘅污糟手法,到今日依家用緊;以陳彥霖為例,警方係經過調查指佢死因無可疑,其母親亦講到明女兒有情緒問題,綜合各種證據,陳彥霖都唔係因「抗爭」或受「政治逼害」而死,囍雨真係想問下柯耀林,要公園命名做「陳彥霖紀念公園」,到底係紀念啲咩?紀念盲反派嘅假消息令人信以為真,「真」到要起個公園紀念佢?唔好玩啦!
離譜行為 陸續有來
除咗西貢區議會,喺荃灣區議會亦有議員想動議將某個荃灣休憩處命名為「十一人民抗暴紀念花園」,去年10月1日,有中五學生因為襲警而被警員開槍射傷;又係類似問題,提出動議嘅趙恩來,想紀念啲咩呢?紀念有暴徒襲警甚至想「殺警」?講真,依家嘅區議會,唔單止係政治角力場,直頭被盲反派變成一個個散播謊言同仇恨嘅場地,市民係咪要繼續噤聲容忍佢哋!
圖片來源:大公報
請Follow我們的YouTube頻道:
下載我們的手機應用程式,收看第一手精彩內容: